b'\n_START_ARTICLE_\nHond\xc5\xabro demografija\n_START_SECTION_\nHond\xc5\xabro demografija\n_START_PARAGRAPH_\nHond\xc5\xabro ind\xc4\x97n\xc5\xb3 populiacij\xc4\x85 sudaro \xc4\x8dor\xc4\x8diai (Maj\xc5\xb3 palikuonys), pe\xc4\x8dai, tolupanai, lenkai, sumai, miskitai. Dauguma j\xc5\xb3, i\xc5\xa1skyrus lenkus, i\xc5\xa1laik\xc4\x97 savo kalbas. \xc5\xa0i\xc5\xb3 taut\xc5\xb3 atstovai gyvena kaimo vietov\xc4\x97se ir labai skursta._NEWLINE_2\xc2\xa0% Hond\xc5\xabro gyventoj\xc5\xb3 yra juodaod\xc5\xbeiai. Jie paprastai gyvena prie Karib\xc5\xb3 j\xc5\xabros pakrant\xc4\x97s. Dauguma j\xc5\xb3 yra kil\xc4\x99 i\xc5\xa1 Hai\xc4\x8dio ar Jamaikos darbinink\xc5\xb3, kuri\xc5\xb3 t\xc4\x97vyn\xc4\x97 buvo Vest Indija. Garif\xc5\xabnai (Amerikos ind\xc4\x97n\xc5\xb3 ir afrikie\xc4\x8di\xc5\xb3 palikuoniai) daugiausia gyvena prie \xc5\xa1iaurin\xc4\x97s pakrant\xc4\x97s bei salose._NEWLINE_Daugyb\xc4\x97 Hond\xc5\xabro gyventoj\xc5\xb3 yra arab\xc5\xb3 kilm\xc4\x97s, kil\xc4\x99 i\xc5\xa1 Artim\xc5\xb3j\xc5\xb3 Ryt\xc5\xb3, ypa\xc4\x8d Palestinos. Jie da\xc5\xbenai vadinami turkais, nes \xc4\xaf \xc5\xa1al\xc4\xaf atvyko su turki\xc5\xa1kais asmens dokumentais. Taip buvo tod\xc4\x97l, kad j\xc5\xb3 gimtin\xc4\x97 buvo kontroliuojama Osman\xc5\xb3 imperijos. Jie da\xc5\xbeniausiai apsistoja San Pedro Sula mieste, kaip ir nedidel\xc4\x97 \xc5\xbeyd\xc5\xb3 tautin\xc4\x97 ma\xc5\xbeuma._NEWLINE_Didesn\xc4\x97 azijie\xc4\x8di\xc5\xb3 dalis yra kilusi i\xc5\xa1 Kinijos, taip pat Japonijos. 9 ir 10 de\xc5\xa1. \xc4\xaf \xc5\xa1al\xc4\xaf atvyko daug filipinie\xc4\x8di\xc5\xb3, kor\xc4\x97jie\xc4\x8di\xc5\xb3, vietnamie\xc4\x8di\xc5\xb3 ir kit\xc5\xb3 Azijos taut\xc5\xb3 atstov\xc5\xb3.\n_START_SECTION_\nKalbos\n_START_PARAGRAPH_\nValstybin\xc4\x97 ir labiausiai paplitusi Hond\xc5\xabro kalba yra ispan\xc5\xb3. Tuo tarpu angli\xc5\xa1kai kalbama tik Bahijo sal\xc5\xb3 departamente ir ties Karib\xc5\xb3 j\xc5\xabros pakrante. Vis d\xc4\x97lto, \xc5\xa1i kalba populiar\xc4\x97ja. Pama\xc5\xbeu ji pakei\xc4\x8dia vietini\xc5\xb3 ind\xc4\x97n\xc5\xb3 dialektus. Prie to prisideda ir \xc5\xa1alies vyriausyb\xc4\x97, siekianti angl\xc5\xb3 kalb\xc4\x85 padaryti antr\xc4\x85ja \xc5\xa1alies kalba.\n_START_SECTION_\nReligija\n_START_PARAGRAPH_\n2007m. visoje \xc5\xa1alyje buvo atlikta apklausa. Pasak jos rezultat\xc5\xb3, dauguma Hond\xc5\xabro pilie\xc4\x8di\xc5\xb3 yra Romos katalikai (47\xc2\xa0%) arba protestantai evangelikai (36\xc2\xa0%). 17\xc2\xa0% \xc5\xbemoni\xc5\xb3 nurod\xc4\x97 kit\xc4\x85 religij\xc4\x85 arba i\xc5\xa1 viso neatsak\xc4\x97.\n_START_SECTION_\nHond\xc5\xabro diaspora\n_START_PARAGRAPH_\nNuo 1975 m. stipriai i\xc5\xa1augo hond\xc5\xabrie\xc4\x8di\xc5\xb3 emigracija, kurios prie\xc5\xbeastys - geresnio darbo, gyvenimo s\xc4\x85lyg\xc5\xb3 ie\xc5\xa1kojimas bei politinis persekiojimas. Nors dauguma j\xc5\xb3 turi gimini\xc5\xb3 Ispanijoje, Meksikoje, Nikaragvoje ar Kanadoje, \xc5\xa1iuo metu daugiausiai emigruojama \xc4\xaf JAV._NEWLINE_Apklausos rodo, kad JAV gyvena nuo 800 000 iki 1 mln Hond\xc5\xabro pilie\xc4\x8di\xc5\xb3, t. y. 15\xc2\xa0% Hond\xc5\xabro populiacijos. Tikslus skai\xc4\x8dius ne\xc5\xbeinomas, nes daug \xc5\xbemoni\xc5\xb3 ten i\xc5\xa1vyksta nelegaliai._NEWLINE_2006 m. duomenimis, Ispanijoje gyvena apie 8 500 hond\xc5\xabro atstov\xc5\xb3. I\xc5\xa1 j\xc5\xb3 2130 Barselonoje, 1 100 Madride, 4 854 Katalonijoje._NEWLINE_Daugiau nei 8 700 gyvena Salvadore, 8 700 Kanadoje, 9700 Nikaragvoje, 5 500 Gvatemaloje, 3 000 Kosta Rikoje, 2 400 Belize.'